10.การควบคุมภายใน

คณะกรรมการของบริษัทได้ประเมินระบบการควบคุมภายในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูลและระบบการ
ติดตามคณะกรรมการมีความเห็นว่าบริษัทมีการควบคุมภายในที่เพียงพอแล้ว
โดยสามารถสรุปผลการประเมินระบบการ ควบคุมภายในของบริษัทดังนี้

1. ด้านองค์กรและสภาพแวดล้อม

บริษัทมีการจัดการโครงสร้างขององค์กร ขอบเขตอำนาจของฝ่ายบริหารต่างๆ
เป็นลายลักษณ์อักษรอย่างชัดเจนและได้กำหนดเป้าหมายของบริษัทในการดำเนินธุรกิจในอนาคตไว้เพื่อให้ฝ่ายบริหารและพนักงานในระดับต่างๆได้ร่วมกันทำงานเพื่อไปสู่เป้าหมายร่วมกัน
โดยเน้นในเรื่องความซื่อสัตย์สุจริตและความเป็นธรรมต่อองค์กร
และได้จัดทำข้อกำหนดเกี่ยวกับจริยธรรม (Code of Conduct)
ซึ่งประกอบด้วยข้อกำหนดการห้ามฝ่ายบริหารและพนักงานกระทำการใดๆ
ที่อาจก่อให้เกิดความขัดแย้งทางผลประโยชน์กับบริษัทเป็นลายลักษณ์อักษร พร้อมบทลงโทษ
หากมีการฝ่าฝืนข้อกำหนด ดังกล่าว

2. ด้านการบริหารความเสี่ยง

ฝ่ายบริหารได้ให้ความสำคัญเกี่ยวกับการบริหารความเสี่ยงเป็นอย่างมาก
เนื่องจากธุรกิจของบริษัทเป็นธุรกิจที่เกี่ยวข้องโดยตรงกับความเสี่ยง
จึงเพิ่มความรอบคอบและระมัดระวังในการบริหารทางการเงิน การพิจารณาให้สินเชื่อ
แก่ลูกค้าตลอดจนพนักงานของบริษัท โดยกำหนดมาตรการป้องกันและจัดการความเสี่ยง
ซึ่งรวมถึงความเสี่ยงที่มีต่อผล การดำเนินงานของบริษัท

3. ด้านการควบคุมการปฏิบัติงานของฝ่ายบริหาร

เนื่องจากบริษัทได้จัดให้มีโครงสร้างองค์กรของฝ่ายบริหารและขอบเขตของอำนาจไว้อย่างชัดเจนเป็นลายลักษณ์อักษร
มีระบบการตรวจสอบระหว่างหน่วยงานในแต่ละขั้นตอน
จึงมั่นใจได้ว่าฝ่ายบริหารได้ปฏิบัติตามกฎข้อบังคับของบริษัท ตลอดจนกฎหมายและข้อบังคับที่เกี่ยวข้อง
ในกรณีที่คณะกรรมการบริษัทได้มอบอำนาจให้กรรมการผู้จัดการหรือบุคคลอื่น
ทำหน้าที่แทนในเรื่องเกี่ยวกับการดำเนินงานตามปกติธุรกิจ
การมอบอำนาจดังกล่าวต้องเป็นไปตามมติของที่ประชุมคณะกรรมการบริษัทที่มีกรรมการอิสระหรือกรรมการที่เป็นกรรมการตรวจสอบเข้าร่วมประชุมและหากกรรมการอิสระหรือกรรมการที่เป็นกรรมการตรวจสอบคัดค้านการมอบอำนาจนั้น
ต้องบันทึกความเห็นของกรรมการดังกล่าวในรายงานการประชุมให้ชัดเจน
ทั้งนี้การมอบอำนาจดังกล่าวจะต้องไม่มีลักษณะเป็นการมอบอำนาจที่ทำให้ผู้รับมอบอำนาจสามารถอนุมัติรายงานที่ตนหรือบุคคลที่อาจมีความขัดแย้งมี
ส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อย

4. ด้านระบบสารสนเทศและการสื่อสารข้อมูล

บริษัทเล็งเห็นถึงความสำคัญในการรวบรวมและประมวลผลข้อมูลให้ได้อย่างรวดเร็วและมีประสิทธิภาพจึงได้มีการลงทุนให้ฝ่ายต่างๆ
มีเครื่องคอมพิวเตอร์ที่ทันสมัยไว้ใช้งานอย่างเพียงพอ เพื่อรายงานให้ฝ่ายบริหารและ
คณะกรรมการได้รับทราบและสามารถตัดสินใจในการแก้ปัญหา
โดยเฉพาะข้อมูลทางด้านบัญชีและการเงิน

5. ด้านระบบการติดตาม

บริษัทได้มีการติดตามการดำเนินงานให้เป็นไปตามเป้าหมายที่กำหนดไว้
โดยสรุปเป็นรายงานเปรียบเทียบการดำเนินงานกับเป้าหมายที่ตั้งไว้ หากมีข้อบกพร่อง
จะนำเสนอต่อผู้บริหารเพื่อพิจารณาดำเนินการให้บรรลุเป้าหมายของบริษัท

นอกจากนี้ บริษัทได้จัดให้มีสำนักตรวจสอบภายใน เพื่อปฏิบัติงานตรวจสอบภายใน
โดยเน้นด้านความเสี่ยงของธุรกิจและระบบการปฏิบัติงาน โดยมีวัตถุประสงค์เพื่อ

(1) เพิ่มประสิทธิภาพในการดำเนินงานของบริษัทและรายงานต่อ
    คณะกรรมการตรวจสอบและผู้บริหาร

(2) เพื่อให้เกิดความมั่นใจในการควบคุม
    ดูแลการใช้สินทรัพย์ของบริษัทให้เป็นไปอย่างมีประสิทธิภาพ

(3) เพื่อให้คณะกรรมการตรวจสอบและผู้บริหารทราบถึงปัญหาที่อาจเกิดขึ้น
    เพื่อดำเนินการป้องกันได้ทันต่อเหตุการณ์

(4) เพื่อให้เกิดความมั่นใจว่าบริษัทมีระบบการควบคุมภายในที่ดีและพนักงานมีการปฏิบัติงานตามระบบการควบคุมภายในที่กำหนดไว้

  ทั้งนี้ บริษัทฯได้แนบรายงานการจากประธานคณะกรรมการตรวจสอบมาด้วย

รายงานจากประธานคณะกรรมการตรวจสอบ

เรียน ท่านผู้ถือหุ้น

คณะกรรมการบริษัท ฐิติกร จำกัด(มหาชน) ได้แต่งตั้งคณะกรรมการตรวจสอบ จำนวน 3 ท่าน
โดยมีนายนิพนธ์ หังสพฤกษ์ เป็นประธานกรรมการตรวจสอบ ศาสตราจารย์พิษณุ จงสถิตย์วัฒนา
และนายไพรินทร์ วงษ์วันทนีย์ เป็นกรรมการตรวจสอบ
ซึ่งทุกท่านไม่ได้เป็นเจ้าหน้าที่บริหารหรือพนักงานของบริษัท

คณะกรรมการตรวจสอบมีขอบเขตปฏิบัติงาน หน้าที่และความรับผิดชอบตามที่คณะกรรมการบริษัท
มอบหมาย ซึ่งสอดคล้องกับข้อกำหนดของตลาดหลักทรัพย์แห่งประเทศไทย

ในรอบปี 2548 คณะกรรมการตรวจสอบ ได้พิจารณางบการเงิน 4
ครั้งตามขอบเขตความรับผิดชอบที่ได้รับมอบหมาย โดยสอบทานเป็นรายไตรมาส
และงวดสุดท้ายสิ้นสุด ณ วันที่ 31 ธันวาคม 2548
ซึ่งคณะกรรมการตรวจสอบได้พิจารณาและให้ความสำคัญกับรายการที่เกี่ยวโยงระหว่างกัน
รวมไปถึงการสอบทานประสิทธิผลและความเพียงพอของการบริหารความเสี่ยง
ระบบการควบคุมภายใน และข้อมูลของรายการที่พึงเปิดเผยเป็นหลัก
บางครั้งในการประชุมและพิจารณางบการเงิน
ได้เชิญผู้สอบบัญชีภายนอกเข้าร่วมประชุมเพื่อพิจารณาผลจากการตรวจสอบ
ข้อสังเกตที่ปรากฏในรายงาน เพื่อแลกเปลี่ยนความคิดเห็น

การประชุมของคณะกรรมการตรวจสอบกับผู้ตรวจสอบภายใน ซึ่งมีการประชุมอย่างสม่ำเสมอนั้น
นอกจากจะมีการพิจารณาการสอบทานงบการเงินดังกล่าวข้างต้นแล้ว
ยังได้พิจารณารายงานผลการตรวจสอบภายใน ในรอบปี
พร้อมทั้งให้ข้อเสนอแนะการแก้ไขปรับปรุงเพื่อความเหมาะสมและรัดกุม ในกรณีที่มีปัญหา
แก่ผู้ตรวจสอบภายใน นอกจากนี้ยังได้พิจารณาและให้ความเห็นชอบแผนงานตรวจสอบประจำปี 2549
โดยนอกจากจะให้เน้นการตรวจสอบและประเมินผลการควบคุมภายในเป็นหลักแล้ว
ยังให้คำนึงถึงการบริหารความเสี่ยง และความถูกต้องตาม ข้อกฏหมายเป็นหลักด้วย

สำหรับผู้สอบบัญชีภายนอก ในปี 2549 คณะกรรมการตรวจสอบได้พิจารณาคัดเลือกบริษัท บัญชีกิจ
จำกัด เป็นผู้สอบบัญชีภายนอกและพิจารณาค่าตอบแทนเสนอต่อคณะกรรมการบริษัท
เพื่อนำเสนอที่ประชุมผู้ถือหุ้นพิจารณาแต่งตั้งต่อไปแล้ว

คณะกรรมการตรวจสอบได้ปฏิบัติหน้าที่อย่างมีอิสระ
ทั้งได้รับข้อมูลเกี่ยวกับการดำเนินงานและความร่วมมือด้วยดีจากเจ้าหน้าที่ของบริษัทที่เกี่ยวข้องทุกฝ่าย

  นายนิพนธ์ หังสพฤกษ์

  นายนิพนธ์ หังสพฤกษ์

  ประธานคณะกรรมการตรวจสอบ